<classify> WAZIRI Mkuu, Kassim Majaliwa amewataka watanzania kuchangamkia fursa zilizopo za biashara na uwekezaji kwa kushirikisha taasisi za fedha na kuwekeza, badala ya kuachia fursa hizo kuishia kwenye mikono ya wageni pekee.Pia, amezitaka halmashashauri za wilaya, kuondoa urasimu na kupunguza vikwazo kwa wawekezaji. Aidha, amewataka viongozi wa serikali kuhakikisha wanatekeleza Ilani ya Chama Cha Mapinduzi CCM ipasavyo ikiwemo kuhakikisha ahadi zilizotolewa wakati wa uchaguzi zinatekelezeka, kwani mwisho wa siku watatakiwa kutoa majibu ya utekelezaji wao kwa Rais John Magufuli.Alisema hayo mjini Bukoba jana wakati akizindua Kongamano la Wiki ya Uwekezaji na Mwongozo wa Uwekezaji mkoani Kagera. Alisema pamoja na kwamba fursa nyingi zimekuwa zikihamasishwa na kutangazwa hadi kwa wafanyabiashara na wawekezaji wa nje, lakini ni wakati wa watanzania kuzichangamkia na kuwekeza kwa manufaa yao na taifa kwa ujumla.Tunazo taasisi za fedha nyingi na sasa hivi zimepunguza hadi riba, kakopeni njooni kwenye mikoa, hapa Kagera tumieni hizi fursa muwekeze, fungueni hoteli na viwanda kwa maendeleo yenu na taifa, alisisitiza.Hata hivyo, aliwakaribisha pia wawekezaji wa nje, kutumia fursa za uwekezaji na biashara zilizopo nchini ikiwemo mkoani Kagera, kwani tayari serikali imeweka mazingira bora ya uwekezaji na kufanyia biashara.Alisema azma ya Serikali ya Awamu ya Tano inayoongozwa na Rais John Magufuli ya kukuza uchumi kupitia sekta ya viwanda na kufikia uchumi wa kati ifikapo mwaka 2025 itaendelea kutekelezwa.Serikali itaendelea kusimamia utekelezaji wa Sera ya Maendeleo Endelevu ya Viwanda Awamu ya Tatu 20102020 na Mpango wa Pili wa Maendeleo wa Miaka Mitano 20152016 20202021, ambao lengo lake ni kuendeleza uchumi wa viwanda, alieleza.Kuhusu urasimu, alisema ni wakati sasa vyombo husika vinavyotoa leseni za uwekezaji, kuhakikisha vinapunguza urasimu na kutoa leseni hizo kwa siku moja, badala ya kuchukua siku nyingi.Naagiza sasa leseni itoke leo na si wiki mbili, mtu anataka kuwekeza kwenye hoteli anaambiwa mara aje leo mara kesho, ondoeni huu urasimu, hati itolewe leo hili ni agizo, alisisitiza.Akizungumzia kuhusu maadhimisho ya Wiki ya Uwekezaji Kagera, Waziri Mkuu alisema yamelenga kuwakutanisha wadau wa uwekezaji, ambao ni pamoja na wafanyabiashara kutoka ndani ya mkoa na nchi jirani zinazozunguka Mkoa wa Kagera. Hivyo, Waziri Mkuu aliwataka wachangamkie fursa zilizopo za uwekezaji na pia wawe mabalozi wazuri katika kutangaza fursa zilizopo mkoani Kagera na nchini kwa ujumla.Ni matarajio yangu kuwa baada ya kongamano hili fursa zilizopo mkoani Kagera zitakuwa zimetambulika kwa upana wake ndani na nje ya nchi. Ni ukweli usiofichika kwamba tunahitaji wawekezaji watakaosaidia uchumi wa mkoa huu kukua kwa kasi kupitia fursa zilizopo kwenye nyanja za kilimo, mifugo, uvuvi, viwanda, maliasili na utalii alisema.Alisema ukuaji mzuri wa uchumi wa mkoa, utakuwa na manufaa katika kuongezeka kwa pato la mwananchi wa Kagera, pato la Mkoa na hata pato la Taifa nalo litakuwa kwa kasi ndani ya kipindi cha muda mfupi.Alisema mkoa wa Kagera ndiyo unaoongoza kwa uzalishaji wa kahawa nchini, ambapo zaidi ya nusu ya kahawa yote huzalishwa katika mkoa huo. Wastani wa uzalishaji wa kahawa kwa mwaka ni kati ya tani 50,000 hadi tani 65,000 kutegemea na hali ya hewa ya mwaka husika. Pia mkoa wa Kagera ni miongoni mwa mikoa michache Tanzania yenye fursa nyingi za uwekezaji, ambazo kwa namna moja au nyingine hazipatikani katika mikoa mingine ya nchini. Miongoni mwa fursa hizo ni pamoja na soko, kwani unapakana na nchi nne za Afrika Mashariki.Kagera imepakana na Uganda, Rwanda, Burundi na Kenya. Kupakana na nchi hizo zenye idadi kubwa ya watu katika ukanda huo wanaokadiriwa kufikia takribani milioni 190 ambapo kwa mujibu wa takwimu za mwaka 2018 ni fursa ya uwepo wa soko kubwa la bidhaa zinazozalishwa au zinazoweza kuzalishwa katika mkoa wa Kagera alisema.Alisema pia zipo fursa za umeme ikiwemo uwekezaji wa mradi wa Rusumo baina ya Rwanda na Tanzania, utalii kupitia hifadhi za taifa za Burigi Chato, Rumanyika na Ibanda na viwanda kupitia fursa mbalimbali zilizopo ikiwemo kilimo, uvuvi na madini. Waziri Mkuu alisema serikali imeendelea kuboresha miundombinu ya barabara ili kurahisisha usafiri kutoka Bukoba Makao Makuu ya Mkoa wa Kagera kufika katika nchi hizo.Kwa mfano, umbali kutoka Bukoba hadi Kampala ni kilometa 340, Bujumbura kilometa 550 na Kigali kilometa 490. Kadhalika, itakuwa ni rahisi kufikia masoko ya nchi za Sudan Kusini na Jamhuri ya Kidemokrasia ya Watu wa Kongo DRC, alisema.Mkuu wa Mkoa wa Kagera, Marco Gaguti alisema dhamira hasa ya kuandaliwa kwa wiki hiyo ya uwekezaji ni kuhakikisha mkoa huo, unafanya vizuri kiuwezekezaji na kibiashara na hivyo kuchangia kwa kiasi kikubwa katika pato la taifa.gKagera ni kati ya miaka 10 inayochangia kiasi kidogo kwenye pato la taifa asilimia 3.9, tunataka sasa tuondoke huku tufanye vizuri angalau tuchangia hadi asilimia 10. Hili linawezekana kwa sababu nia, sababu na uwezo tunao, alisisitiza.  <topic>: kitaifa 